สมเด็จพระสังฆราชมีพระดำรัสถวายพระพรสมเด็จพระสันตะปาปาฟรานซิส ในโอกาสเยือนไทยในฐานะนักบุญผู้ประเสริฐ
สมเด็จพระสังฆราชมีพระดำรัสถวายพระพรสมเด็จพระสันตะปาปาฟรานซิส ในโอกาสเยือนไทยในฐานะนักบุญผู้ประเสริฐ  แสดงถึงมิตรภาพอันดีระหว่างศาสนา    สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพรในโอกาสที่สมเด็จพระสันตะปาปาฟรานซิสเข้าเฝ้า ยังพระอุโบสถวัดราชบพิธสถิตมหาสีมาราม ว่า คณะสงฆ์ไทยขอถวายอนุโมทนาในโอกาสที่พระองค์เสด็จครั้งนี้ เป็นศุภนิมิตแห่งน้ำใจไมตรีระหว่างศาสนาที่มีมายาวนานตั้งแต่สมัยกรุงศรีอยุธยา อีกทั้งเมื่อ 35 ปีที่ผ่านมา สมเด็จพระสังฆราชเจ้า กรมหลวงชินวราลงกรณ์ เคยเสด็จรับสมเด็จพระสันตะปาปาจอห์น ปอลที่ 2 ยังพระอุโบสถแห่งนี้ โดยทั้งสองพระองค์ทรงปราศรัยแสดงพระอัธยาศัยอันงามต่อกันบนพื้นฐานแห่งพระเมตตาจิตในฐานะนักบุญผู้ประเสริฐ ปรารถนาดีอย่างจริงใจไปสู่ทุกชีวิตเป็นอุดมการณ์ร่วมกันอย่างสร้างความประทับใจไม่เสื่อมคลายและการเสด็จครั้งนี้ถือว่าเป็นการเยือนของมิตรแท้ แม้ระยะทางห่างกันแต่ทรงพระอุตสาหะตรากตรำพระวรกายเสด็จมาเยือนด้วยน้ำพระทัยที่เปี่ยมด้วยมิตรภาพ โอกาสนี้ สมเด็จพระสันตะปาปาฟรานซิส ทรงมีพระดำรัสถวายพระพรตอบว่า การเฝ้าสมเด็จพระสังฆราชของไทย ถือเป็นสัญลักษณ์แห่งคุณค่าอันประเสริฐ ได้เรียนรู้คำสอนในพระพุทธศาสนาที่คนไทยส่วนใหญ่นับถือโดยให้ความสำคัญกับความเกื้อกูลเคารพซึ่งกันและกัน บนพื้นฐานความตั้งมั่นแห่งจิต ปล่อยวาง ความเพียรและความมีวินัย ทำให้แผ่นดินนี้เป็นที่รู้จักในนามของประเทศแห่งรอยยิ้ม การพบกันครั้งนี้ เป็นส่วนหนึ่งของความชื่นชม และยอมรับซึ่งกันและกัน เป็นการเจริญรอยตามพร้อมกระชับความสัมพันธ์ระหว่างศาสนาให้แน่นแฟ้น และกล่าวถึงการรับมอบบทแปลพระคัมภีร์ที่คณะสงฆ์วัดพระเชตุพนวิมลมังคลารามเพื่อเก็บรักษาในหอสมุดวาติกัน ทั้งนี้ พระองค์ได้ย้ำถึงการเสริมสร้างให้เกิดการเสวนาวิชาการระหว่างศาสนาเพื่อให้เกิดสันติภาพและสันติสุขของประชาชนทุกศาสนาในไทยโดยเฉพาะการแสดงความเมตตาระหว่างกัน